從王守獵
作者：陳造
朝代：宋

paragraphs: 生世能忘塵外趣，官居定作車中婦。
男兒胸次萬斛寬，不著塵埃著詩酒。
虎頭起秀屹雙高，層城更是干青霄。
使君領客凌縹緲，天風颯颯摇旌旄。
吳嶠魯山青未了，眇視平淮衣带繞。
艷歌濃笑碧雲深，聲下人間却驚鳥。
不妨卷障下煙霏，翠袖紅粧旋打圍。
杯行飛瀑亂歌吹，蜚霧暗香俱在衣。
詩翁得興飛綵筆，銅丸脫手初無迹。
酒酣登車接離倒，馬上梁州霜月白。